b'\n_START_ARTICLE_\nStare de fapt\n_START_SECTION_\nRezumat\n_START_PARAGRAPH_\nAflat\xc4\x83 pe masa de na\xc8\x99teri a unei maternit\xc4\x83\xc8\x9bi, asistenta medical\xc4\x83 Alberta Costineanu (Oana Pellea) \xc3\xae\xc8\x99i aminte\xc8\x99te o serie de \xc3\xaent\xc3\xa2mpl\xc4\x83ri care i-au schimbat dramatic via\xc8\x9ba. _NEWLINE_\xc3\x8enainte de Revolu\xc8\x9bia din decembrie 1989, ea tr\xc4\x83ia cu medicul Andrei Seco\xc8\x99an (Mircea Rusu), proasp\xc4\x83t divor\xc8\x9bat. \xc3\x8en seara zilei de 21 decembrie 1989, t\xc3\xa2n\xc4\x83ra asistent\xc4\x83 se treze\xc8\x99te la u\xc8\x99\xc4\x83 cu un adolescent r\xc4\x83nit. Alberta \xc8\x99i medicul \xc3\xael aduc \xc3\xaen apartament \xc8\x99i observ\xc4\x83 c\xc4\x83 b\xc4\x83iatul fusese \xc3\xaempu\xc8\x99cat \xc3\xaen burt\xc4\x83, iar starea sa de s\xc4\x83n\xc4\x83tate era grav\xc4\x83. Cei doi \xc3\xael trateaz\xc4\x83, iar Alberta sun\xc4\x83 la spital cer\xc3\xa2nd trimiterea unei ambulan\xc8\x9be. Deoarece nicio ma\xc8\x99in\xc4\x83 nu era disponibil\xc4\x83, medicul \xc8\x99i asistenta decid s\xc4\x83-l duc\xc4\x83 pe t\xc3\xa2n\xc4\x83r la spital cu autoturismul lor. Drumul este blocat \xc3\xaens\xc4\x83 de cordoane de militari \xc3\xaenarma\xc8\x9bi, iar pe o str\xc4\x83du\xc8\x9b\xc4\x83 l\xc4\x83turalnic\xc4\x83 pe unde vruser\xc4\x83 s\xc4\x83 ocoleasc\xc4\x83 dau de o baricad\xc4\x83. Acolo aveau loc ni\xc8\x99te manifesta\xc8\x9bii anticomuniste, iar un ofi\xc8\x9ber de securitate (R\xc4\x83zvan Vasilescu) le blocheaz\xc4\x83 \xc3\xaenaintarea, lu\xc3\xa2nd actele medicului \xc8\x99i cer\xc3\xa2ndu-i s\xc4\x83 r\xc4\x83m\xc3\xa2n\xc4\x83 pe loc. \xc3\x8entr-un moment de \xc3\xaembulzeal\xc4\x83, medicul \xc3\xaentoarce ma\xc8\x99ina \xc8\x99i se deplaseaz\xc4\x83 spre spital, unde \xc3\xael duc pe t\xc3\xa2n\xc4\x83r direct \xc3\xaen sala de opera\xc8\x9bie. Via\xc8\x9ba t\xc3\xa2n\xc4\x83rului este astfel salvat\xc4\x83._NEWLINE_La scurt\xc4\x83 vreme, ofi\xc8\x9berul Mure\xc8\x99an sose\xc8\x99te \xc8\x99i el la spital \xc8\x99i \xc3\xaei aduce medicului actele de identitate. El \xc3\xael oblig\xc4\x83 pe Seco\xc8\x99an s\xc4\x83-i predea registrul de intern\xc4\x83ri, amenin\xc8\x9b\xc3\xa2ndu-l cu un pistol. Alberta, Andrei \xc8\x99i ofi\xc8\x9berul se duc apoi la morga spitalului unde se aflau mai mul\xc8\x9bi mor\xc8\x9bi prin \xc3\xaempu\xc8\x99care, iar Mure\xc8\x99an \xc3\xaei oblig\xc4\x83 pe medic \xc8\x99i pe asistent\xc4\x83 s\xc4\x83 modifice rapoartele medico-legale ale celor deceda\xc8\x9bi, scriind c\xc4\x83 au murit \xc3\xaen urma unui accident de circula\xc8\x9bie. Printre cei deceda\xc8\x9bi este g\xc4\x83sit \xc8\x99i t\xc3\xa2n\xc4\x83rul adus anterior la spital, iar Alberta observ\xc4\x83 c\xc4\x83 acesta avea o ran\xc4\x83 de glonte \xc3\xaen cap. Medicul semneaz\xc4\x83 actele medicale, dar asistenta refuz\xc4\x83 s\xc4\x83 o fac\xc4\x83 \xc3\xaen ciuda amenin\xc8\x9b\xc4\x83rilor ofi\xc8\x9berului de securitate._NEWLINE_Medicii afl\xc4\x83 de la televizor \xc3\xaen diminea\xc8\x9ba urm\xc4\x83toare c\xc4\x83 Nicolae Ceau\xc8\x99escu a fugit. Bucure\xc8\x99tenii ies pe str\xc4\x83zi \xc3\xaentr-o stare de euforie, iar Alberta p\xc4\x83r\xc4\x83se\xc8\x99te \xc8\x99i ea spitalul \xc8\x99i merge la sediul Televiziunii Rom\xc3\xa2ne. \xc3\x8en timpul manifesta\xc8\x9biilor de bucurie ale oamenilor are loc un schimb de focuri \xc3\xaentre militari \xc8\x99i pretin\xc8\x99i terori\xc8\x99ti, iar un alt t\xc3\xa2n\xc4\x83r este \xc3\xaempu\xc8\x99cat. Alberta \xc8\x99i cu un revolu\xc8\x9bionar \xc3\xael duc \xc3\xaen cl\xc4\x83direa Televiziunii, unde se mai aflau \xc8\x99i al\xc8\x9bi r\xc4\x83ni\xc8\x9bi. Asistenta medical\xc4\x83 de la cabinetul institu\xc8\x9biei se pl\xc3\xa2nge \xc3\xaens\xc4\x83 c\xc4\x83 nu are materiale sanitare, iar Alberta merge s\xc4\x83 fac\xc4\x83 rost de medicamente. \xc3\x8entre timp, t\xc3\xa2n\xc4\x83rul (care nu putea s\xc4\x83 vorbeasc\xc4\x83) este crezut a fi terorist arab \xc8\x99i este b\xc4\x83tut \xc8\x99i apoi \xc3\xaempu\xc8\x99cat de revolu\xc8\x9bionari._NEWLINE_\xc3\x8en perioada urm\xc4\x83toare Alberta se ocup\xc4\x83 de tratarea r\xc4\x83ni\xc8\x9bilor afla\xc8\x9bi \xc3\xaen cl\xc4\x83direa Televiziunii \xc8\x99i organizeaz\xc4\x83 un punct de prim-ajutor, dormind c\xc3\xa2teva nop\xc8\x9bi acolo. \xc3\x8en acest timp se perind\xc4\x83 prin cl\xc4\x83dire mai mul\xc8\x9bi revolu\xc8\x9bionari, iar asistenta \xc3\xael observ\xc4\x83 printre conduc\xc4\x83tori pe Petrache Maxen\xc8\x9biu (Dan Condurache), o veche cuno\xc8\x99tin\xc8\x9b\xc4\x83. Ajuns \xc8\x99i el la Televiziune, ofi\xc8\x9berul Mure\xc8\x99an este recunoscut de un revolu\xc8\x9bionar \xc8\x99i se afl\xc4\x83 \xc3\xaen pericol de a fi lin\xc8\x99at, dar este salvat de maiorul Leo (Cornel Scripcaru), care se ocupa de paza institu\xc8\x9biei. Alberta \xc3\xaei poveste\xc8\x99te lui Maxen\xc8\x9biu cele v\xc4\x83zute \xc3\xaen noaptea precedent\xc4\x83, iar revolu\xc8\x9bionarul \xc3\xaei spune c\xc4\x83 ar fi mai bine s\xc4\x83 uite acele \xc3\xaent\xc3\xa2mpl\xc4\x83ri, argument\xc3\xa2nd c\xc4\x83 \xe2\x80\x9e\xc3\xaen timpul Revolu\xc8\x9biei mor oameni\xe2\x80\x9d._NEWLINE_Cabinetul medical de la TVR prime\xc8\x99te c\xc3\xa2teva l\xc4\x83zi cu energizante ca ajutoare, iar asistenta institu\xc8\x9biei o roag\xc4\x83 pe Alberta s\xc4\x83  administreze r\xc4\x83ni\xc8\x9bilor acele medicamente. Pilulele se dovedesc a fi ni\xc8\x99te anabolizante, iar r\xc4\x83ni\xc8\x9bii sunt astfel droga\xc8\x9bi. Alberta este considerat\xc4\x83 complice a terori\xc8\x99tilor \xc8\x99i este anchetat\xc4\x83 de maiorul Leo, fiind \xc3\xaens\xc4\x83 eliberat\xc4\x83 la interven\xc8\x9bia lui Maxen\xc8\x9biu._NEWLINE_Asistenta medical\xc4\x83 se \xc3\xaentoarce acas\xc4\x83, iar \xc3\xaen zilele urm\xc4\x83toare este amenin\xc8\x9bat\xc4\x83 telefonic de ofi\xc8\x9berul Mure\xc8\x99an c\xc4\x83 va avea de suferit dac\xc4\x83 nu-\xc8\x99i va vedea de treab\xc4\x83. Femeia \xc3\xaencepe s\xc4\x83 se simt\xc4\x83 terorizat\xc4\x83, iar Andrei nu reu\xc8\x99e\xc8\x99te s\xc4\x83 o calmeze. \xc3\x8enainte de Anul Nou, Alberta prime\xc8\x99te acas\xc4\x83 c\xc3\xa2teva l\xc4\x83zi cu medicamente destinate Televiziunii. Ea nu apuc\xc4\x83 s\xc4\x83 le duc\xc4\x83 acolo pentru c\xc4\x83 este arestat\xc4\x83 de un echipaj de la Mili\xc8\x9bia Economic\xc4\x83 sosit foarte repede la locuin\xc8\x9ba ei. Ofi\xc8\x9berul de mili\xc8\x9bie Cre\xc8\x9bu (\xc8\x98erban Celea) o acuz\xc4\x83 c\xc4\x83 le-a dat anabolizante r\xc4\x83ni\xc8\x9bilor \xc8\x99i c\xc4\x83 a furat medicamente de la TVR. El \xc3\xaei spune c\xc4\x83 va fi eliberat\xc4\x83 cu condi\xc8\x9bia s\xc4\x83 scrie o declara\xc8\x9bie \xc3\xaen care s\xc4\x83-\xc8\x99i recunoasc\xc4\x83 vina de a fi furat acele medicamente, declara\xc8\x9bie care s\xc4\x83 fie folosit\xc4\x83 ca material de \xc8\x99antaj pentru a o convinge astfel s\xc4\x83 \xe2\x80\x9euite\xe2\x80\x9d de mor\xc8\x9bii de la Revolu\xc8\x9bie. Femeia refuz\xc4\x83 \xc8\x99i este b\xc4\x83tut\xc4\x83, jignit\xc4\x83 \xc8\x99i chiar violat\xc4\x83 de ofi\xc8\x9berul Mure\xc8\x99an \xc3\xaen arhiva sec\xc8\x9biei de poli\xc8\x9bie. Securistul \xc3\xaei spune c\xc4\x83 nimeni nu va interveni \xc3\xaen sprijinul ei, revolu\xc8\x9bionarul Maxen\xc8\x9biu fiind \xc8\x99i el \xc8\x99antajat cu un dosar mai vechi. _NEWLINE_\xc3\x8en ciuda tuturor acestor presiuni \xc8\x99i umilin\xc8\x9be, femeia refuz\xc4\x83 s\xc4\x83 scrie declara\xc8\x9bia cerut\xc4\x83 de mili\xc8\x9bieni \xc8\x99i este trimis\xc4\x83 \xc3\xaen judecat\xc4\x83 pentru furt, fiind condamnat\xc4\x83 la 6 luni de \xc3\xaenchisoare. \xc3\x8en perioada urm\xc4\x83toare, Maxen\xc8\x9biu ajunge ministru \xc3\xaen guvernul format dup\xc4\x83 Revolu\xc8\x9bie, Cre\xc8\x9bu este avansat la gradul de locotenent colonel, iar dr. Seco\xc8\x99an devine \xc8\x99ef de sec\xc8\x9bie la spital. Alberta afl\xc4\x83 \xc3\xaen deten\xc8\x9bie c\xc4\x83 este \xc3\xaens\xc4\x83rcinat\xc4\x83, iar Maxen\xc8\x9biu o viziteaz\xc4\x83 \xc8\x99i \xc3\xaencearc\xc4\x83 s\xc4\x83 o conving\xc4\x83 s\xc4\x83 fac\xc4\x83 avort. Rela\xc8\x9bia dintre Andrei \xc8\x99i Alberta se destram\xc4\x83._NEWLINE_Dup\xc4\x83 ce a fost eliberat\xc4\x83 din \xc3\xaenchisoare, Alberta se duce la locuin\xc8\x9ba ofi\xc8\x9berului Mure\xc8\x99an \xc8\x99i afl\xc4\x83 c\xc4\x83 acesta a fost g\xc4\x83sit sp\xc3\xa2nzurat \xc8\x99i adus acas\xc4\x83 \xc3\xaen sicriu \xc3\xaenchis, dup\xc4\x83 ce tr\xc4\x83ise ultimele luni \xc3\xaentr-o stare de spaim\xc4\x83 patologic\xc4\x83 ca urmare a unor amenin\xc8\x9b\xc4\x83ri primite de la persoane necunoscute. Asistenta se duce apoi \xc3\xaen cimitirul unde fuseser\xc4\x83 \xc3\xaenmorm\xc3\xa2nta\xc8\x9bi eroii Revolu\xc8\x9biei pentru a-i aduce un omagiu t\xc3\xa2n\xc4\x83rului ucis la spital. Ea \xc3\xael \xc3\xaent\xc3\xa2lne\xc8\x99te acolo pe tat\xc4\x83l b\xc4\x83iatului, un general-maior (Silviu St\xc4\x83nculescu), care \xc3\xaei spune c\xc4\x83 b\xc4\x83iatul fusese premiant la \xc8\x99coal\xc4\x83 \xc8\x99i plecase de acas\xc4\x83 \xc3\xaen acea sear\xc4\x83 spun\xc3\xa2nd c\xc4\x83 se duce la un coleg. Alberta se ofer\xc4\x83 s\xc4\x83-i dezv\xc4\x83luie circumstan\xc8\x9bele mor\xc8\x9bii t\xc3\xa2n\xc4\x83rului, dar generalul refuz\xc4\x83 s\xc4\x83 afle. Pe aleile cimitirului, femeia simte contrac\xc8\x9bii \xc8\x99i este dus\xc4\x83 la spital unde na\xc8\x99te. Ultima imagine a filmului surprinde figura fericit\xc4\x83 a Albertei atunci c\xc3\xa2nd \xc3\xae\xc8\x99i vede propriul copil.\n_START_SECTION_\nScenariu\n_START_PARAGRAPH_\nDup\xc4\x83 Revolu\xc8\x9bia din decembrie 1989, regizorii Lucian Pintilie \xc8\x99i Stere Gulea s-au aflat printre membrii fondatori ai Alian\xc8\x9bei Civice, o organiza\xc8\x9bie a societ\xc4\x83\xc8\x9bii civile \xc3\xaenfiin\xc8\x9bat\xc4\x83 \xc3\xaen noiembrie 1990 ce \xc3\xae\xc8\x99i propunea s\xc4\x83 lupte \xc3\xaempotriva \xe2\x80\x9estructurilor totalitare\xe2\x80\x9d \xc8\x99i a \xe2\x80\x9epoli\xc8\x9biei politice\xe2\x80\x9d. Noua grupare politic\xc4\x83, fondat\xc4\x83 de intelectuali de prestigiu \xc8\x99i diziden\xc8\x9bi din perioada comunist\xc4\x83 precum Doina Cornea, Ana Blandiana, Gabriel Liiceanu, Alexandru Paleologu, Doina Uricariu, Horia Bernea, Victor Rebengiuc, Emil Constantinescu, Nicolae Manolescu, inginerul Dumitru Iuga, liderul studen\xc8\x9bilor Marian Munteanu \xc8\x99i al\xc8\x9bii, s-a plasat de partea opus\xc4\x83 a noii puteri politice instaurate \xc3\xaen Rom\xc3\xa2nia dup\xc4\x83 Revolu\xc8\x9bie._NEWLINE_Scenariul filmului Stare de fapt a fost scris de regizorul Stere Gulea \xc8\x99i romancierul Eugen Uricaru dup\xc4\x83 o idee a regizorului Lucian Pintilie. Subiectul produc\xc8\x9biei cinematografice \xc3\xael constituia un fapt real care a fost intens mediatizat \xc3\xaen primele luni de dup\xc4\x83 Revolu\xc8\x9bia din decembrie 1989: condamnarea, pe nedrept, a unei asistente medicale pentru furt de medicamente. _NEWLINE_Regizorul Stere Gulea a aflat din pres\xc4\x83 de aceast\xc4\x83 \xc3\xaent\xc3\xa2mplare \xc8\x99i a fost surprins de abuzurile s\xc4\x83v\xc3\xa2r\xc8\x99ite de o societate nou\xc4\x83 ce inten\xc8\x9biona s\xc4\x83 elimine tocmai abuzurile s\xc4\x83v\xc3\xa2r\xc8\x99ite de regimul dictatorial comunist. El a vrut s\xc4\x83 prezinte o fa\xc8\x9b\xc4\x83 ascuns\xc4\x83 \xc8\x99i \xc3\xaentunecat\xc4\x83 a Revolu\xc8\x9biei din decembrie 1989 \xc8\x99i s\xc4\x83 eviden\xc8\x9bieze ideea c\xc4\x83 puterea politic\xc4\x83 a fost preluat\xc4\x83 tot de indivizi ce apar\xc8\x9bineau vechiului regim. Vorbind despre apari\xc8\x9bia acestui film, Gulea spunea urm\xc4\x83toarele: \xe2\x80\x9e\xc3\x8en primul r\xc3\xa2nd, geneza acestui film a fost lung\xc4\x83. Am luat cuno\xc8\x99tin\xc8\x9b\xc4\x83 despre \xc3\xaent\xc3\xa2mplarea de la care am plecat \xc3\xaenc\xc4\x83 din perioada aceea tulbure, decembrie \xe2\x80\x9989 \xe2\x80\x93 ianuarie \xe2\x80\x9990. Dup\xc4\x83 care am re\xc3\xaent\xc3\xa2lnit-o \xc3\xaen pres\xc4\x83 de vreo dou\xc4\x83-trei ori. M-a frapat ideea abuzului asupra unui om care \xc3\xaent\xc3\xa2mpl\xc4\x83tor s-a g\xc4\x83sit \xc3\xaentr-un loc, la un moment dat, \xc8\x99i a v\xc4\x83zut involuntar ni\xc8\x99te lucruri ce nu trebuiau cunoscute. \xc8\x98i de aceea i se \xc3\xaensceneaz\xc4\x83 ceva ur\xc3\xa2t pentru a fi compromis \xc8\x99i implicit discreditat. Mi s-a p\xc4\x83rut interesant\xc4\x83 aceast\xc4\x83 poveste pentru c\xc4\x83 pe atunci se vorbea mereu despre fa\xc8\x9ba ascuns\xc4\x83 a revolu\xc8\x9biei. Nu \xc8\x99tiu care a fost adev\xc4\x83rul \xc3\xaen ceea ce prive\xc8\x99te povestea de la care am pornit. Important pentru mine a fost s\xc4\x83 v\xc4\x83d p\xc3\xa2n\xc4\x83 unde se poate \xc3\xaentinde abuzul unei puteri, care face din individ ce vrea ea. \xc3\x8en mentalitatea comunist\xc4\x83, \xc3\xaentotdeauna au contat masele, nu individul \xc3\xaen sine. Iar cel care spune adev\xc4\x83rul \xc8\x99i poveste\xc8\x99te ce a v\xc4\x83zut este supus unor umilin\xc8\x9be de-a dreptul dezumanizante\xe2\x80\x9d.\n_START_SECTION_\nFilm\xc4\x83ri\n_START_PARAGRAPH_\nFilmul a fost realizat de Studioul nr. IV Cinerom \xc3\xaen colaborare cu Studioul de Crea\xc8\x9bie Cinematografic\xc4\x83 al Ministerului Culturii (condus de Lucian Pintilie) \xc8\x99i Filmex. Unul dintre rolurile secundare a fost interpretat de regizorul Savel Stiopul, acesta juc\xc3\xa2nd rolul unui regizor de platou de la TVR._NEWLINE_Film\xc4\x83rile au fost realizate \xc3\xaen studiourile Centrului de Produc\xc8\x9bie Cinematografic\xc4\x83 Bucure\xc8\x99ti. Regizor secund a fost Mircea Pl\xc3\xa2ng\xc4\x83u, iar asisten\xc8\x9bi de regie Radu Leon \xc8\x99i Alexandru Maftei. Filmul a fost realizat cu sprijinul Ministerului Ap\xc4\x83r\xc4\x83rii Na\xc8\x9bionale, Ministerului de Interne, Trustului de proiect\xc4\x83ri \xe2\x80\x9eCarpa\xc8\x9bi\xe2\x80\x9d, Institutului de Arhitectur\xc4\x83 \xe2\x80\x9eIon Mincu\xe2\x80\x9d din Bucure\xc8\x99ti, Studioului Cinematografic Bucure\xc8\x99ti S.A., Spitalului Clinic Municipal Bucure\xc8\x99ti \xc8\x99i al companiei \xe2\x80\x9eCastel Film\xe2\x80\x9d. Pe genericul de final se precizeaz\xc4\x83 c\xc4\x83 filmul este \xe2\x80\x9eo produc\xc8\x9bie 1995\xe2\x80\x9d._NEWLINE_Stere Gulea \xc8\x99i-a motivat astfel demersul regizoral: \xe2\x80\x9eAm evitat, a\xc8\x99a cum eram tentat \xc3\xaen primele variante ale scenariului, partea de anchet\xc4\x83 privind misterele nedezlegate ale Revolu\xc8\x9biei. Am preferat s\xc4\x83 m\xc4\x83 aplec asupra a ceea ce a rezultat din Revolu\xc8\x9bie. O lume amestecat\xc4\x83, bastard\xc4\x83, pe care, \xc3\xaens\xc4\x83, dac\xc4\x83 nu ne-o asum\xc4\x83m, nici n-o vom putea \xc3\xaen\xc8\x9belege, nici dep\xc4\x83\xc8\x99i\xe2\x80\x9d. El ad\xc4\x83uga cu un alt prilej urm\xc4\x83toarele: \xe2\x80\x9eDac\xc4\x83 de la acest film omul nu pleac\xc4\x83 cu o lovitur\xc4\x83 \xc3\xaen stomac, atunci l-am f\xc4\x83cut degeaba\xe2\x80\x9d.\n_START_SECTION_\nRecep\xc8\x9bie\n_START_PARAGRAPH_\nFilmul Stare de fapt a fost vizionat de 19.406 spectatori la cinematografele din Rom\xc3\xa2nia, dup\xc4\x83 cum atest\xc4\x83 o situa\xc8\x9bie a num\xc4\x83rului de spectatori \xc3\xaenregistrat de filmele rom\xc3\xa2ne\xc8\x99ti de la data premierei \xc8\x99i p\xc3\xa2n\xc4\x83 la data de 31.12.2007 alc\xc4\x83tuit\xc4\x83 de Centrul Na\xc8\x9bional al Cinematografiei. _NEWLINE_Recenziile acestui film au fost \xc3\xaen general pozitive, de\xc8\x99i unii autori au afirmat c\xc4\x83 activitatea regizorului se remarc\xc4\x83 prin neglijen\xc8\x9b\xc4\x83 ca urmare a prezen\xc8\x9bei unor inadverten\xc8\x9be \xc3\xaen derularea ac\xc8\x9biunii._NEWLINE_\xc3\x8en \xe2\x80\x9eIstoria filmului rom\xc3\xa2nesc (1897-2000)\xe2\x80\x9d (Ed. Funda\xc8\x9biei Culturale Rom\xc3\xa2ne, Bucure\xc8\x99ti, 2000), criticul C\xc4\x83lin C\xc4\x83liman considera c\xc4\x83 Stare de fapt era pentru regizor \xe2\x80\x9e\xc3\xaenc\xc4\x83 un pas spre \xc2\xabfilmul de v\xc3\xa2rf\xc2\xbb\xe2\x80\x9d, precum \xc8\x99i un important film postrevolu\xc8\x9bionar. El afirm\xc4\x83 c\xc4\x83 personajul principal feminin este asem\xc4\x83n\xc4\x83tor cu cel din Vulpe - v\xc3\xa2n\xc4\x83tor (interpretat tot de Oana Pellea), a c\xc4\x83rui sarcin\xc4\x83 o preia \xc3\xaentr-un context nou: perioada Revolu\xc8\x9biei \xc8\x99i cea imediat urm\xc4\x83toare. Potrivit lui, actri\xc8\x9ba Oana Pellea dovede\xc8\x99te \xe2\x80\x9eo rar\xc4\x83 for\xc8\x9b\xc4\x83 de interiorizare, t\xc4\x83ceri \xc8\x99i sim\xc8\x9biri violente, o luciditate vecin\xc4\x83 cu disperarea\xe2\x80\x9d, personajul trec\xc3\xa2nd prin st\xc4\x83ri de tensiune extrem\xc4\x83. \xc8\x98i ceilal\xc8\x9bi actori creeaz\xc4\x83 personaje expresive: R\xc4\x83zvan Vasilescu interpreteaz\xc4\x83 \xe2\x80\x9eun individ odios \xc8\x99i nociv, desenat \xc3\xaen culori tari \xc8\x99i crude\xe2\x80\x9d, \xc3\xaen timp ce Mara Grigore, Mircea Rusu \xc8\x99i Dan Condurache reu\xc8\x99esc s\xc4\x83 dep\xc4\x83\xc8\x99easc\xc4\x83 limite1e rolurilor \xc3\xaencredin\xc8\x9bate lor. Imaginile filmate de Vivi Dr\xc4\x83gan Vasile se remarc\xc4\x83 prin dramatism. Concluzia criticului este urm\xc4\x83toarea: \xe2\x80\x9efilmul, cu aluzii metaforice (ca secven\xc8\x9ba sacrific\xc4\x83rii cailor albi \xc3\xaen curtea televiziunii), devine \xc8\x99ocant uneori, \xc3\xaendeosebi prin violen\xc8\x9bele de limbaj, aproape insuportabil prin brutalit\xc4\x83\xc8\x9bi (secventa interogatoriului cu palme \xc8\x99i pumni, scena violului din incinta arhivei \xc8\x99i chiar na\xc8\x99terea \xc3\xaencr\xc3\xa2ncenat\xc4\x83 din final); nu se poate trece repede, \xc3\xaens\xc4\x83, peste \xc2\xabam\xc4\x83nuntul\xc2\xbb c\xc4\x83 bastardul este adus pe lume, ca o speran\xc8\x9b\xc4\x83 amar\xc4\x83, de maica-fecioara, care a suportat cu stoicism tragicele \xc3\xaent\xc3\xa2mpl\xc4\x83ri la care a supus-o via\xc8\x9ba\xe2\x80\x9d._NEWLINE_Criticul Tudor Caranfil a dat filmului o stea din cinci \xc8\x99i a f\xc4\x83cut urm\xc4\x83torul comentariu: \xe2\x80\x9e\xc3\x8en seara de 21 decembrie 1989, o asistent\xc4\x83 medical\xc4\x83 e martora mistific\xc4\x83rii necropsiei unor tineri \xc3\xaempu\xc8\x99ca\xc8\x9bi. O zi mai t\xc3\xa2rziu, ea \xc3\xaei recunoa\xc8\x99te pe cei care \xc8\x99terseser\xc4\x83 urmele crimei \xc3\xaen mul\xc8\x9bimea revolu\xc8\x9bionar\xc4\x83 de la Televiziune. Mul\xc8\x9bumit\xc4\x83 abilit\xc4\x83\xc8\x9bii securi\xc8\x99tilor, i se \xc3\xaensceneaz\xc4\x83 un furt, \xc8\x99i substituirea vinova\xc8\x9bilor prin victime continu\xc4\x83. Ingenios g\xc3\xa2ndit, filmul dezam\xc4\x83ge\xc8\x99te la nivel profesional, prin neglijen\xc8\x9b\xc4\x83 \xc8\x99i abunden\xc8\x9ba inadverten\xc8\x9belor. Personaje schematice, tipizate ca \xc3\xaen istoriile cu uteci\xc8\x99ti de odinioar\xc4\x83 \xe2\x80\x93 eroi pe fruntea c\xc4\x83rora scrie, previzibil, ce hram poart\xc4\x83 fiecare \xe2\x80\x93 populeaz\xc4\x83 secven\xc8\x9be conduse cu evident\xc4\x83 lehamite. Pr UCIN pt imag: Vivi Dr\xc4\x83gan Vasile.\xe2\x80\x9d'